**Lietošanas instrukcija: informācija lietotājam**

**Faringodol 150 mg sūkājamās tabletes**

# cholini salicylas

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā vai arī tā, kā ārsts vai farmaceits Jums teicis.

- Saglabājiet šo instrukciju! Iespējams, ka vēlāk to vajadzēs pārlasīt.

1. Ja Jums nepieciešama papildu informācija vai padoms, vaicājiet farmaceitam.
2. Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.
3. Ja pēc 1 līdz 2 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt**:

1*.* Kas ir Faringodol un kādam nolūkam to lieto

2. Kas Jums jāzina pirms Faringodol lietošanas

3. Kā lietot Faringodol

4. Iespējamās blakusparādības

5. Kā uzglabāt Faringodol

6. Iepakojuma saturs un cita informācija

### Kas ir Faringodol un kādam nolūkam to lieto

Faringodol aktīvajai vielai holīna salicilātam piemīt šāda vietēja iedarbība: novērš iekaisumu; mazina sāpes; darbojas kā antibakteriāls līdzeklis; samazina mutes dobuma un rīkles gļotādas pietūkumu, un apsārtumu; siekalu izdalīšanos stimulējoša iedarbība, kas papildina pretiekaisuma darbību.

Šīs zāles lieto, lai mazinātu sāpes un novērstu mutes iekaisumu (stomatītu), rīkles gļotādas iekaisumu (faringītu), smaganu iekaisumu (gingivītu) un baktēriju izraisītu iekaisumu (periodontītu).

Ja pēc 1 līdz 2 dienām nejūtaties labāk vai jūtaties sliktāk, Jums jākonsultējas ar ārstu.

**2. Kas Jums jāzina pirms Faringodol lietošanas**

### Nelietojiet Faringodol šādos gadījumos:

* ja Jums ir paaugstināta jutība pret holīna salicilātu, salicilātiem, citiem nesteroīdajiem pretiekaisuma līdzekļiem vai kādu citu (6. punktā minēto) šo zāļu sastāvdaļu.

Šīs zāles nedrīkst lietot pacienti ar barības vada vēnu varikozi (paplašinājumu), jo pastāv asiņošanas risks.

**Brīdinājumi un piesardzība lietošanā**

Pirms Faringodol lietošanas konsultējieties ar ārstu vai farmaceitu.

Līdzīgi kā lietojot citus salicilātus, pacientiem ar kuņģa-zarnu trakta slimībām, peptisku čūlas slimību vai bronhiālo astmu pirms šo zāļu lietošanas jākonsultējas ar ārstu.

**Bērni un pusaudži**

Tā kā pastāv Reja sindroma rašanās risks, par salicilātu lietošanu bērniem, kuri jaunāki par 12 gadiem, jākonsultējas ar ārstu.

**Citas zāles un Faringodol**

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot, ieskaitot zāles, ko var iegādāties bez receptes.

Iespēja, ka pēc holīna salicilāta lietošanas sūkājamo zāļu formā varētu novērot tālāk aprakstīto mijiedarbību, ir ļoti maza.

Salicilāti vājina vienlaikus lietotu nesteroīdo pretiekaisuma līdzekļu darbību un pastiprina sedatīvo (nomierinošo), miega, hipoglikemizējošo (cukuru pazeminošo) līdzekļu un antikoagulantu (zāļu, kas samazina vai novērš asins recekļu – trombu – veidošanos) darbību.

Steroīdie un nesteroīdie pretiekaisuma līdzekļi, antikoagulanti, fibrinolītiskie līdzekļi (zāles, kas šķīdina trombus) un antiagreganti (zāles, kas aizkavē trombu veidošanos) var palielināt kuņģa asiņošanas risku, lietojot tos vienlaicīgi ar salicilātiem.

**Faringodol** **kopā ar uzturu un dzērienu**

Faringodol var lietot neatkarīgi no ēdienreizēm.

Faringodol sūkājamās tabletes nesatur cukuru, tāpēc tās droši var lietot diabēta slimnieki un pacienti ar augstu kariesa risku.

**Grūtniecība un barošana ar krūti**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai plānojat grūtniecību, pirms šo zāļu lietošanas konsultējieties ar ārstu vai farmaceitu.

Faringodol grūtniecības laikā lietot nedrīkst. Par Faringodol lietošanu barošanas ar krūti periodā jākonsultējas ar ārstu.

**Transportlīdzekļu vadīšana un mehānismu apkalpošana**

Faringodol neietekmē spēju vadīt transportlīdzekļus un apkalpot mehānismus.

**Šīs zāles satur izomaltu (E953) un maltīta šķīdumu**

Ja ārsts ir teicis, ka Jums ir kāda cukura nepanesība, pirms lietojat šīs zāles, konsultējieties ar ārstu.

**Šīs zāles satur 1,75 mg aspartāma (E951) katrā devā.** Aspartāms ir fenilalanīna avots. Tas var būt kaitīgs, ja Jums ir fenilketonūrija (FKU), kas ir reta ģenētiska slimība, kuras gadījumā fenilalanīns uzkrājas, jo organisms nevar to pareizi izvadīt.

**3. Kā lietot Faringodol**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Ieteicamā deva pieaugušajiem un bērniem no 12 gadu vecuma: sūkāt pa vienai tabletei 4 - 6 reizes dienā. Nepārsniegt ieteiktās devas.

Ja pēc 1 līdz 2 dienām nejūtaties labāk vai jūtaties sliktāk, konsultējieties ar ārstu.

Ja šķiet, ka Faringodol iedarbība ir pārāk vāja vai pārāk stipra, Jums jāsazinās ar ārstu.

**Ja esat lietojis Faringodol vairāk nekā noteikts**

Ja esat lietojis šīs zāles vairāk nekā noteikts, nekavējoties konsultējieties ar ārstu vai farmaceitu.

### Ja esat aizmirsis lietot Faringodol

Turpiniet ārstēšanu, nelietojot dubultu devu.

Nelietojiet dubultu devu, lai aizvietotu aizmirsto tableti.

**4.Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Faringodol lietošana var izraisīt šādas blakusparādības:

*Imūnās sistēmas traucējumi*

Reti: alerģiskas reakcijas (ādas apsārtums vai izsitumi, klepus, aizlikts deguns, sejas, mēles un lūpu pietūkums, apgrūtināta elpošana un rīšana).

*Kuņģa-zarnu trakta traucējumi*

Reti: kuņģa-zarnu trakta gļotādas bojājums (vēdersāpes, vemšana, asiņošana).

*Aknu un/vai žults izvades sistēmas traucējumi*

Ļoti reti: salicilātu perorāla lietošana bērniem līdz 12 gadu vecumam var izraisīt Reja sindromu.

Ja rodas kāds no iepriekš minētajiem simptomiem vai citi simptomi, ārstēšana ar Faringodol jāpārtrauc un jāvēršas pie ārsta.

Ja novērojat jebkādas blakusparādības, kas šajā instrukcijā nav minētas, konsultējieties ar ārstu vai farmaceitu.

**Ziņošana par blakusparādībām**

Ja Jums rodas jebkuras blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas iela 15, Rīgā, LV 1003. Tīmekļa vietne: [www.zva.gov.lv](http://www.zva.gov.lv). Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5.Kā uzglabāt Faringodol**

Uzglabāt bērniem neredzamā un nepieejamā vietā.

Uzglabāt temperatūrā līdz 25°C.

Uzglabāt oriģinālā iepakojumā, lai pasargātu no mitruma.

Nelietot šīs zāles pēc derīguma termiņa beigām, kas norādīts uz kastītes un blistera. Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

### 6. Iepakojuma saturs un cita informācija

**Ko Faringodol satur**

* Aktīvā viela ir holīna salicilāts. Katra sūkājamā tablete satur 150 mg holīna salicilāta.
* Citas sastāvdaļas ir izomalts (E953), maltīta šķīdums, aspartāms (E951), acesulfāma kālija sāls (E950), tīruma mētru ēteriskā eļļa.

**Faringodol ārējais izskats un iepakojums**

Baltas līdz gaiši dzeltenas cilindriskas formas, nedaudz izliektas sūkājamās tabletes.

8 vai 16 sūkājamās tabletes (PVH/PVDH/Alumīnija folijas blisteri pa 8 tabletēm katrā) iepakotas kartona kastītē.

Visi iepakojuma lielumi tirgū var nebūt pieejami.

**Reģistrācijas apliecības īpašnieks**

Richard Bittner AG

Reisnerstraße 55-57

A-1030 Wien

Austrija

**Ražotājs**

Przedsiebiorstwo Produkcyjne- Handlowe “EWA” S.A.,

9 Zamkowy Folwark Street,

63-700 Krotoszyn,

Polija

**Šī lietošanas instrukcija pēdējo reizi pārskatīta 06/2018.**